CELEX: 32014R0114
Language: hu
Date: 2014-02-04 00:00:00
Title: A Bizottság 114/2014/EU végrehajtási rendelete ( 2014. február 4. ) egyes áruk Kombinált Nómenklatúra szerinti besorolásáról

7.2.2014   
            
            
               HU
            
            
               Az Európai Unió Hivatalos Lapja
            
            
               L 38/22
            
         
      A BIZOTTSÁG 114/2014/EU VÉGREHAJTÁSI RENDELETE
   
   (2014. február 4.)
   egyes áruk Kombinált Nómenklatúra szerinti besorolásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre (1) és különösen annak 9. cikke (1) bekezdésének a) pontjára,
   mivel:
   
               (1)
            
            
               A 2658/87/EGK rendelet mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.
            
         
               (2)
            
            
               A 2658/87/EGK rendelet meghatározza a Kombinált Nómenklatúra értelmezésére irányadó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul vagy azt bármilyen további albontással kiegészíti, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.
            
         
               (3)
            
            
               Az említett általános szabályok értelmében a mellékletben szereplő táblázat 1. oszlopában leírt árukat a 3. oszlopban feltüntetett indokok alapján a táblázat 2. oszlopában megjelölt KN-kód alá kell besorolni.
            
         
               (4)
            
            
               Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseitől eltérő, kötelező érvényű tarifális felvilágosítást a jogosult – a 2913/92/EGK tanácsi rendelet (2) 12. cikke (6) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.
            
         
               (5)
            
            
               Az e rendeletben előírt intézkedések összhangban vannak a Vámkódexbizottság véleményével,
            
         ELFOGADTA EZT A RENDELETET:
   1. cikk
   A Kombinált Nómenklatúrában a melléklet táblázatának 1. oszlopában leírt árukat a táblázat 2. oszlopában megjelölt KN-kód alá kell besorolni.
   2. cikk
   Az e rendelet rendelkezéseitől eltérő, kötelező érvényű tarifális felvilágosítás – a 2913/92/EGK rendelet 12. cikke (6) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. február 4-én.
      
         
            a Bizottság részéről, az elnök nevében,
         Algirdas ŠEMETA
         
         
            a Bizottság tagja
         
      
   
   
      (1)  HL L 256., 1987.9.7., 1. o.
   
      (2)  A Tanács 1992. október 12-i 2913/92/EGK rendelete a Közösségi Vámkódex létrehozásáról (HL L 302., 1992.10.19., 1. o.).
   
      MELLÉKLET
      
                  Árumegnevezés
               
               
                  Besorolás
                  (KN-kód)
               
               
                  Indokolás
               
            
                  (1)
               
               
                  (2)
               
               
                  (3)
               
            
                  Folyadékkristályos (LCD) kijelzővel rendelkező színes monitor, körülbelül 54 cm-es (21 hüvelykes) képernyő-átlómérettel, körülbelül 37 × 47 × 7 cm (állvány nélküli) mérettel:
                  
                              —
                           
                           
                              1 200 × 1 600 pixel felbontással,
                           
                        
                              —
                           
                           
                              3 : 4 képaránnyal,
                           
                        
                              —
                           
                           
                              0,270 mm pixeltávolsággal,
                           
                        
                              —
                           
                           
                              31–76 kHz vízszintes letapogatási frekvenciával,
                           
                        
                              —
                           
                           
                              49–61 Hz függőleges letapogatási frekvenciával,
                           
                        
                              —
                           
                           
                              250 cd/m2 maximális, kalibrálható fényerővel,
                           
                        
                              —
                           
                           
                              170° teljes, vízszintes és függőleges, látószöggel,
                           
                        
                              —
                           
                           
                              550 : 1 kontrasztaránnyal,
                           
                        
                              —
                           
                           
                              30 ms válaszidővel,
                           
                        
                              —
                           
                           
                              kapcsoló- és vezérlőgombokkal, beleértve a kalibrálási üzemmód kiválasztását.
                           
                        A monitor a következő interfészekkel van felszerelve:
                  
                              —
                           
                           
                              egy DVI-I,
                           
                        
                              —
                           
                           
                              egy D-Sub mini,
                           
                        
                              —
                           
                           
                              1 bemeneti USB és 2 kimeneti USB.
                           
                        A monitor 90°-os forgásfunkcióval van ellátva.
                  Billenő és forgó mechanizmussal ellátott állvánnyal és tükröződésmentes felülettel rendelkezik. Falra is szerelhető.
                  A termék megfelel a DICOM („digitális képalkotás és kommunikáció az orvostudományban”) szerinti szabványoknak, beleértve a 14. részt is, lehetővé téve a felhasználó számára, hogy rendkívül pontos gamma-, fényerősség- és színhőmérséklet-értékeket állítson be, és alkalmassá téve a monitort arra, hogy a képek szín- és szürkeskála-fokozatát az orvosi diagnosztikában szükséges pontossággal jelenítse meg.
                  A monitort klinikai diagnosztikában használt röntgenképek megjelenítésére szolgáló orvosi rendszerekben történő használatra szánták.
               
               
                  8528 59 31
               
               
                  A besorolást a Kombinált Nómenklatúra értelmezésére szolgáló 1. és 6. általános szabály, valamint a 8528, a 8528 59 és a 8528 59 31 KN-kód szövegezése határozza meg.
                  Tekintettel az olyan objektív jellemzőire, mint például a DICOM-szabványoknak való megfelelés, ami a felhasználó számára lehetővé teszi, hogy rendkívül pontos gamma-, fényerősség- és színhőmérséklet-értékeket állítson be, és a monitort alkalmassá teszi arra, hogy a képek szín- és szürkeskála-fokozatát az orvosi diagnosztikában szükséges pontossággal jelenítse meg, a monitort a klinikai diagnosztikában használt röntgenképek megjelenítésére szolgáló orvosi rendszerekben használt orvosi kijelzőnek szánták. A monitor nem tekinthető kizárólag vagy elsősorban a 8471 vtsz. alá tartozó automatikus adatfeldolgozó rendszerben használatos monitornak. Következésképpen a 8528 51 00 KN-kód alá történő besorolás kizárt.
                  Mivel a monitor az automatikus adatfeldolgozó géptől érkező jeleket az automatikus adatfeldolgozó géppel való gyakorlati használat szintjének megfelelő mértékben képes megjeleníteni, a monitor az automatikus adatfeldolgozó gépektől érkező jelek megfelelő mértékű funkcionalitással történő megjelenítésére alkalmasnak tekintendő.
                  Ezért a monitort, mint automatikus adatfeldolgozó gépektől érkező jelek megfelelő mértékű funkcionalitással való megjelenítésére alkalmas, folyadékkristályos (LCD) technológiával működő képernyővel rendelkező, síkpanel megjelenítőt, a 8528 59 31 KN-kód alá kell besorolni.